Super Mario 64 (スーパーマリオ64, Sūpā Mario Rokujūyon) er et platformspil til Nintendo 64. Det blev udgivet i Japan 23. juni 1996, i Nordamerika 29. september 1996 og i Europa 1. marts 1997. Sammen med "Pilotwings 64" var det en af lanceringstitlerne til den dengang nye spillekonsol. Spillet har solgt over elleve millioner eksemplarer i alt, og 25. september 2007 var det syvendebedst sælgende computerspil i USA. "Super Mario 64" var det første 3D-platformspil i "Mario"-serien og etablerede med det en ny arketype til genren, i lighed med hvad "Super Mario Bros." gjorde med todimensionale sideskrollende platformspil. Spillet er blevet hyldet som "revolutionærende" og efterlod sig en indflydelse på 3D-spildesignet, delvist for sin dynamiske brug af kamerasystemet og implementeringen af analogkontrolleren. I overgangen fra 2D til 3D erstattede "Super Mario 64" de traditionelle lineære baner med vidtstrakte verdener, hvor spilleren må fuldføre adskillige og diverse opgaver med vægtning til fordel for udforskning. I dette klarede spillet at bevare følelsen af tidligere "Mario"-spil, med flere elementer og figurer fra tidligere spil i serien. Det er hyldet af mange kritikere og fans som et af de bedste computerspil nogensinde. "Læs mere"
